Onthou die goeie nuus (Galasiërs 5:24 – 26) - www.bybelkennis.co.za
by Coen Slabber · Published 09/06/2015 · Updated 27/04/2015
Paulus sê vir die gelowiges dat hulle die hoop en krag wat hulle in hulle nuwe identiteit het, moet raaksien. In hierdie stryd is hulle nie magteloos nie. Daar is twee dinge wat hulle bemoedig.
Gelowiges behoort aan Jesus Christus
Die wat aan Christus Jesus behoort, het hulle sondige natuur met al hulle hartstogte en begeertes gekruisig (5:24). Ons het ons sondige natuur gekruisig. Wanneer het dit gebeur? Met ons bekering. As ons in Christus alleen vir ons verlossing vertrou, verenig ons ons met Hom. Hierdie dood van ons sondige natuur bring 'n nuwe skepping voort. Ons voel steeds die versoeking van die sonde, maar ons menslike begeertes heers nie meer in ons nie. Is ek 'n nuwe skepping? Behoort ek aan Christus? Dan het ek die mag om die begeertes van my sondige natuur te oorwin.
Gelowiges lewe deur die Gees
Ons lewe deur die Gees; laat die Gees nou ook ons gedrag bepaal (5:25). Ons het nou 'n nuwe krag waardeur ons elke dag kan lewe. Dit moet vir elkeen 'n bron van hoop wees. Ons het wat ons nodig het om die oorwinning te behaal. Beteken dit nou dat ons niks hoef te doen nie? Laat die Gees nou ons gedrag bepaal. Dit geld vir ons gesindhede, optrede, verhoudings en bediening.
Ons moenie verwaand wees, mekaar uittart of op mekaar afgunstig wees nie. Die vrug van die Gees is liefde en nie verwaandheid of afguns nie. Om mekaar lief te hê en te dien is noodsaaklik.